google/wiki40b huggingface dataset:
שירת הסטיקר

הרקע לשיר

גרוסמן סיפר שהתחיל לאסוף סטיקרים, ולבקש ממשפחתו לאסוף סטיקרים, בעקבות רצח יצחק רבין ב-1995. לאחר שאסף כ-120 סטיקרים החל להרכיב מהסטיקרים מילים לשיר ראפ. בעקבות עצת ילדיו יצר קשר גרוסמן עם שאנן סטריט, סולן הדג נחש, במטרה שהלהקה תלחין ותבצע את השיר. חברי הלהקה ביקשו להוסיף סטיקרים נוספים במטרה להפוך את השיר לקליל יותר, כמו "טסט בירכא", ולהחליף את הסטיקר "מוות לערבים" באמרה "מוות לערכים", משום שהם סברו שהוא קיצוני מדי.
הלחן התבסס על מקצב בס של סקסופון בריטון. עיקר הסטיקרים, וכלל הפוליטיים שבהם, מושרים בטון מיליטנטי, ולעומתם סטיקרים בעלי אווירה קלילה יותר מושרים במבטאים וטונאציות שונות.
בבית האחרון בשיר מושמעות מילים טעונות כגון "לחסל", "להדביר" ו"להרוג" במטרה להביע מחאה על קלות השימוש במילים לוחמניות.

קליפ

בקליפ נראים אנשים ממגזרים שונים בחברה הישראלית, כשהטקסטים המושמים בפיהם הפוכים לעיתים למצופה מהם מלכתחילה. לקראת סוף הקליפ מודבקים עשרות סטיקרים על מראה, כמטאפורה על כך שמרוב סטיקרים, הזהות בחברה הישראלית מטשטשת.

הכרה

עם צאתו זכו השיר להצלחה ניכרת. לאחר שב-23 במאי 2004 הוצג כמועמד למצעד הפזמונים השבועי של רשת ג', הוא צעד במשך 12 שבועות – מהם ארבעה שבועות ברצף (החל ב-20 ביוני) בראש המצעד. במצעד השנתי של התחנה לשנת תשס"ד הוא דורג במקום השלישי, והדג נחש, שהיה זה שירה היחידי במצעד באותה שנה, זכתה בתואר "להקת השנה". השיר זכה במקביל גם במקום הראשון במצעד השנתי של אתר ynet לשנת תשס"ד, שגם בו נבחרה הלהקה ללהקת השנה.
בסיכום השמעות השירים בתחנות קול ישראל, גלי צה"ל וגלגלצ ובערוץ המוזיקה 24 בשנת 2004 עלה כי "שירת הסטיקר" היה השיר המושמע ביותר; הייתה זו הפעם הראשונה ששיר היפ הופ היה השיר המושמע ביותר בכלי התקשורת בישראל.
ב-2018 זכה "שירת הסטיקר" במקום הראשון במצעד שירי המחאה הישראליים של כל הזמנים שערכה תחנת הרדיו כאן גימל לרגל חגיגות ה-70 לישראל.
בשנת 2018 יצאה בטלוויזיה החינוכית תוכנית בשם "שירת הסטיקר", המספרת על ההיסטוריה מאחורי סטיקרים שונים ומביאה את הדעות של המרואיינים בעניינם.
ב-20 במאי 2019 הוציאה הלהקה גרסה מחודשת של השיר כהצדעה לעמותות בישראל הפועלות בהתנדבות.
מריאנו מרטין

קריירה

מרטין, שתפקידו במגרש היה חלוץ, שיחק במשך תשע עונות בברצלונה, בין 1939/40 לבין 1947/48. 188 השערים שהבקיע ב-167 משחקים - ממוצע של 1.12 שערים למשחק - גורמים לרבים להחשיבו כאחד החלוצים הטובים ביותר ששיחקו במדי ברצלונה. מרטין הוא השחקן עם מספר השערים העשירי בגודלו בהיסטוריית הקבוצה. מהירותו וכוחו היקנו לו את הכינוי "הזעם של הרחבה" (בספרדית: "La furia del área").
תחילת דרכו בקבוצה הייתה מוצלחת. בעונת 1940/41 עזר לקבוצה לסיים במקום הרביעי עם 12 שערים שהבקיע, והוא היה מלך שערי הקבוצה באותה עונה. אולם, העונה שלאחריה הייתה אחת הקשות ביותר בהיסטוריה של ברצלונה, והיא ניצלה מירידה לליגה השנייה רק במשחק האחרון. מרטין היה בין השחקנים המצטיינים של הקבוצה, ו-17 השערים שהבקיע ב-23 הופעות עזרו לקבוצה להישאר בליגה הראשונה. למרות היכולת הדלה של ברצלונה בליגה, היא הצליחה לזכות בגביע הגנרל בסוף אותה עונה. מרטין הבקיע צמד במשחק הגמר נגד אתלטיק בילבאו. השער השני היה שער הניצחון, בהארכה, מבישול של ז'אומה סוספדרה. בעונה הבאה, עונת 1942/43, זכה מרטין בתואר מלך שערי הליגה - הפיצ'יצ'י, כשהבקיע 32 שערים ב-26 משחקים. הוא היה הזוכה הראשון בשורות ברצלונה שזכה בתואר הפיצ'יצ'י. באותה עונה החל רצף של 18 שערים ב-10 משחקים רצופים - שיא קבוצתי, שליונל מסי שבר כשישים שנה לאחר מכן. בעונת 1943/44 היה פעם נוספת מלך שערי ברצלונה, עם 24 שערי ליגה, אך הקבוצה סיימה רק במקום השישי בליגה. באותן שנים, פעמים רבות שיתף מרטין פעולה עם הקיצוני ז'וזפ ואיה.
במהלך משחק ידידות של נבחרת קטלוניה נגד נבחרת ולנסיה בפברואר 1944, נפצע מרטין בברכו. פציעה זו הגבילה את יכולתו של מרטין להשתתף במשחקי הקבוצה עד סוף הקריירה שלו. מרטין לקח חלק קטן בזכיית ברצלונה באליפות הליגה בעונת 1944/45, האליפות השנייה של הקבוצה בהיסטוריה, עם 4 שערים בלבד ב-11 הופעות. המועדון זכה באליפות נוספת ב-1947/48, שבה למרטין לא היה חלק כלל בשל הפציעה שעבר. בשל העובדה שמרטין לא הצליח לשחזר את יכולתו מלפני הפציעה, לצד עלייתו של החלוץ ססאר, הוא נאלץ לעזוב את ברצלונה ב-1948.
מרטין הצטרף לז'ימנסטיק טרגונה, שם שיחק במשך שנתיים ושיתף פעולה עם חברו מימיו בברצלונה חוסה בראבו. ב-1950 הצטרף לסנט אנדראו, שם פרש ממשחק כעבור שנה.
ב-1943, בעודו שחקן, הקים ביחד עם בניטו גארסיה חנות ספורט בעיר ברצלונה שנודעה לימים בשם "בניטו ספורטס".
סמור האמזונאס

מאפיינים

זהו סמור חום בעל בטן לבנה ופס חום לאורך החזה. אורכו הממוצע 25-38 ס"מ ואורך הזנב 99-20 ס"מ.
הסמור נחבא מאוד אל הכלים ולא ידוע עליו הרבה. הוא צייד שטורף יונקים קטנים כמו עכברים או עופות ביערות וחי כנראה בין העצים ולא על קרקע היער.
לסמור מצב שימור טוב ואיננו בסכנת הכחדה כרגע.
יחסי לבנון–צרפת

היסטוריה

בשנת 1860 התערבה צרפת בסכסוך בין המארונים לדרוזים בלבנון, ושנה לאחר מכן נטלה חלק בהבטחת האוטונומיה לנוצרים בלבנון, והחלה בחדירה תרבותית ללבנון, אשר מתבטאת עד היום בלימוד השפה הצרפתית בבתי הספר בלבנון.
בשנת 1920 קיבלה צרפת מנדט מחבר הלאומים על שטח לבנון, שהיה קודם לכן תחת שליטת האימפריה העות'מאנית, כאמור בהסכם סייקס-פיקו והחל המנדט הצרפתי על סוריה ולבנון. בשנת 1941 כבשו כוחות חבר העמים הבריטי וכוחות צרפת החופשית את סוריה ולבנון מידי כוחות צרפת של וישי.
ב-11 בנובמבר 1943, עצרו כוחות צרפת החופשית מנהיגים לבנוניים בולטים וכלאו אותם במצודת ראשיא. בין מנהיגים אלו היו: בשארה אל-ח'ורי, ריאד א-סולח, פייר ג'ומאייל, כמיל שמעון ועאדל אוסיראן. מאסר זה הביא לעניין בינלאומי נרחב וללחץ על הצרפתים, אשר לבסוף נכנעו ושחררו את המנהיגים הלבנוניים ב-22 בנובמבר 1943. תאריך זה נקבע כיום העצמאות של לבנון. לאחר קבלת העצמאות כוננה לבנון יחסים דיפלומטיים עם צרפת.
כיום חיים כ-23,000 צרפתים בלבנון, ומאידך כ-210,000 לבנונים מתגוררים בצרפת.

יחסים כלכליים

מאז תום מלחמת האזרחים בלבנון נטלה צרפת חלק בשיקום המדינה, אשר התגבר לאחר מלחמת לבנון השנייה בשנת 2006.
בשנת 2015 היבואנית העיקרית של לבנון הייתה האיחוד האירופי (41% מכלל היבוא), וצרפת ייבאה 6% מהיבוא של לבנון. מאידך, בתחום היצוא, צרפת הייתה הלקוח ה-18 בלבנון, אך הלקוח הרביעי שלה בקרב מדינות האיחוד האירופי.

יחסים דיפלומטיים

לבנון מחזיקה בצרפת שגרירות בפריז וקונסוליה כללית במרסיי, מאידך, צרפת מחזיקה בלבנון רק שגרירות בביירות.
שיהאב

שיהאב או שהאב (شهاب; בפרסית נהגה "שֶהַאבּ" ובערבית – "שִיהַאבּ"; משמעותו: "מטאור"), סדרת טילים בליסטיים שפיתח משרד ההגנה האיראני בסיוע קוריאה הצפונית. סדרת הטילים החלה עם השיהאב-1 שנכנס לשירות ב-1988, ונמשכה עם השיהאב-2 והשיהאב-3. על הפעלת הטילים אחראי חיל האוויר והחלל של משמרות המהפכה האסלאמית.

שיהאב-1

שיהאב-1 הוא טיל בליסטי לטווח בינוני. הטיל הוא גרסה של הסקאד-B. איראן החלה בייצור השיהאב-1 בזמן כלשהו בין השנים 1988 ו-1994 בסיוע קוריאה הצפונית.

שיהאב-2

שיהאב-2 הוא טיל בליסטי לטווח בינוני. הטיל הוא גרסה של הסקאד-C, שנבנתה החל מ-1990 בסיוע קוריאה הצפונית.

שיהאב-3

שיהאב-3 הוא טיל בליסטי לטווח בינוני פרי פיתוח איראני. על-פי הערכות, הטווח המקורי של הטיל היה 1,300 ק"מ, ולאחר שיפורים שנעשו בו מעריכים שהוא מסוגל להגיע לטווח של כ-1930 ק"מ.
ניסויים של הטיל, המבוסס על הנודונג-1 תוצרת קוריאה הצפונית, נערכו בין השנים 1998-2003. הוא נכנס לארסנל המבצעי ב-7 ביולי 2003, ונחשף רשמית על ידי האייתוללה עלי ח'אמנאי ב-20 ביולי. שר ההגנה האיראני אדמירל עלי שמח'אני הכחיש טענות לפיהן איראן מתכננת לפתח שיהאב-4.
השיהאב-3 הוצג לראשונה לציבור ב-25 בספטמבר 1998 בכיכר אזאדי בטהראן במהלך מפגן שנערך לרגל "שבוע ההגנה המקודשת", יום השנה להתחלת מלחמת איראן-עיראק שהתחוללה בשנים 1980-1988.
שלטונות איראן טוענים כי הטיל פותח כחלק ממערך ההגנה האיראני.
איראן ערכה לפחות שישה ניסויי טיסה של השיהאב-3. הראשון נערך ביולי 1998. בעת הניסוי הטיל התפוצץ במהלך מעופו בשלב האחרון של הטיסה, דבר שגרם לתהיות בארצות הברית, מחוסר ידיעה האם הניסוי כשל או שהפיצוץ היה מכוון. ניסוי שני נערך ביולי 2000 והוכתר בהצלחה. בספטמבר 2000 ערכה איראן ניסוי שלישי של השיהאב-3, אך הטיל התפוצץ זמן קצר לאחר השיגור. במאי 2002 ערכה איראן ניסוי נוסף, שהיה מוצלח. שר ההגנה האיראני עלי שמח'אני אמר שהניסוי שיפר את "העוצמה והדיוק" של השיהאב-3. ניסוי נוסף נערך רק חודשיים מאוחר יותר, ביולי 2002, והוכתר שוב בהצלחה. ב-7 ביולי 2003 אמר דובר משרד החוץ האיראני שאיראן השלימה בהצלחה את הניסויים הסופיים של השיהאב-3 "לפני מספר שבועות". על-פי דיווח של הניו יורק טיימס, הדובר תיאר את ניסוי הטיסה "הניסוי הסופי לפני מסירת הטיל לכוחות המזוינים". ב-9 בנובמבר 2004 טען שמח'אני שאיראן מסוגלת להכניס את הטיל לייצור סדרתי.
Yo (אלבום)

רקע

אינה החלה לעבוד על האלבום כבר בשנת 2016, בנוסף סיפרה שהוצעו לה כ-50 שירים שונים שנכתבו עבור האלבום. ב-16 באוקטובר 2018, העלתה אינה סרטון לעמוד הרשמי שלה ביוטיוב שנקרא: "Yo", בסרטון הקצר היא מתארת את האלבום.
במהלך שנת 2018, סיפרה אינה בראיון שהאלבום אמור לצאת בחודש דצמבר וכי היא "מקשיבה הרבה לאלבום והם משנים כל מיני דברים, ומפילים פסוקים מתאמים". אך לבסוף אינה דחתה את האלבום והכריזה מחדש על וחשפה את העטיפה ב-24 במאי 2019, בעמוד אינסטגרם שלה.
גרטנר (חברה)

בישראל

גרטנר יוצגה בישראל במשך 25 שנים על ידי חברת קומסט בבעלותו ובניהולו של ברוך גינדין. בחלק מהתקופה ניהלה קומסט גם את פעילות חברת גרטנר ביוון ובטורקיה. פעילות החברה בישראל בשנים אלה, כללה מכירת מחקרים, ייעוץ וכנסים מקצועיים. ב-22 בנובמבר 2011, הודיעה החברה על הקמת סניף בישראל. למנכ"לית החברה מונתה שלומית הרט, שעבדה בחברת קומסט בתפקיד ניהולי בכיר במשך עשר שנים. פתיחת הסניף הישראלי נעשתה במסגרת הערכות אסטרטגית של החברה. אחד הגורמים לפתיחת סניף בישראל הוא מספרן הרב של חברות ההזנק בישראל.
ישראל עוזרי

הרב ישראל עוזרי (1901 – 28 באפריל 1943) היה רב ואב"ד בעיר בית עדאקה והמחוז בתימן.

ביוגרפיה

נולד בעיר בַּיתּ עֲדַאקֵה שבתימן בשנת 1901 לרומיה ולרב שלום עוזרי. ממשפחה זו יצאו רבנים רבים. למד אצל סבו מצד אמו, רב העיר, הרב דוד מזעקי. עם פטירת סבו נתמנה הרב עוזרי לרב העיר ואב בית הדין. הוא התפרסם גם בצנעא, שם למד עם הרב הראשי, הרב יחיא יצחק הלוי. למד בצנעא גם בישיבות "בית שרעבי", "בית אלכסאר" ו"בית אלשיך", ובפרט עם ידידו הרב חיים כסאר, תלמיד סבו, הרב מזעקי.
גם מוסלמים באו להתדיין אצלו.
פעל על מנת להציל יתומים מהתאסלמות (לפי החוק בתימן, על המדינה לקחת תחת חסותה כל קטין יתום יהודי ונוצרי ולחנך אותו כמוסלמי), דבר שהיה כרוך בסיכון נפשות. הוא בנה והקים מכיסו תלמוד תורה ("מדרש" בלשון יהודי תימן) לילדי הקהילה, מקווה טהרה מרכזי ובית כנסת גדול ובו שיעורי תורה בבוקר ובערב. פתח בביתו ישיבה. התפרנס בעיקר ממסחר בפולי קפה וכדרכם של חכמי תימן לא נהנה מתורתו.
הופנו אליו שאלות בהלכה מקהילות שונות. בין תלמידיו היו הרב אברהם קוצ'אעי, הרב אברהם חייבי, הרב אברהם גברא (רבה של קהילת סאוד, ולימים רבה של שכונת "הדר יוסף" בתל אביב), הרב יחיא והב, הרב שלום נהארי הלוי, הרב שלמה נהארי הלוי והרב אהרן שרעבי.
הוא נפטר בבוקרו של יום רביעי כ"ג בניסן התש"ג (28 באפריל 1943), בגיל 42 שנה.
על שמו הוקמה בשנת ה'תשס"א הישיבה לחוזרים בתשובה "נזר ישראל" בעיר מודיעין עילית, בראשות נכדו, הרב מנשה עוזרי, בוגר ישיבת פוניבז'.
עפר בשן

ביוגרפיה

בשן, גדל בעיר כרמיאל והוא אחיו של המוזיקאי, הזמר, המשורר, המלחין ושדרן גלי צה"ל בני בשן. הוא החל ללמוד פסנתר בגיל צעיר, וגם לכתוב שירים ולהלחינם. הוא בוגר האקדמיה למוזיקה בירושלים.
בשנת 2002 יצא אלבום הבכורה של בשן, "לעוף", בהפקתו המוזיקלית של יועד נבו. לאלבום קדמו שני סינגלים, "לעולם" שהושמע רבות בתחנות הרדיו ו"חדלתי". האלבום היה גדוש בטקסטים כואבים שזכו לעטיפה פופית וקלילה, ובלט מתוכו בעיקר הסינגל הפרובוקטיבי "איפה אתם יא הומואים", שזכה לביקורות נוקבות גם מתוך הקהילה הלהט"בית וגם מחוצה לה, למרות שנכתב דווקא מפרספקטיבה אוהדת ולא כשיר מחאה. גם חוברת האלבום הייתה מלאה בצילומים פרובוקטיביים של בשן, שבהם הוא נראה בלבוש מינימלי ומאופר בכבדות. האלבום נכשל מסחרית.
בשנים שלאחר מכן המשיך בשן בלימודיו והסתפק בכתיבה לזמרים אחרים כמו לאלבומו השני של אמיר פיי גוטמן, "דבש בכוורות", ובהופעות אינטימיות יחסית. בין השאר, התארח בשן בהופעותיהן של קרן פלס ומירי מסיקה. באותה תקופה כתב בשן גם מוזיקה ליצירה מוזיקלית מלאה עבור פסטיבל הוידאודאנס, וניהל מוזיקלית הצגות תיאטרון.
בספטמבר 2008, לאחר שש שנות שתיקה, הוציא בשן את אלבומו השני, שנשא את שמו. בניגוד למוחצנות של אלבומו הראשון, מיתן בשן את הופעתו והאלבום גם היה מתון ושקט בהרבה. קדמו לו הסינגלים "לבד" ו"לוקח ת'זמן", שנוגנו רבות בתחנות הרדיו השונות. מרבית שירי האלבום עוסקים בפרידות שאותן הוא מגדיר כ"נקודת השיא של האהבה", ובהם הדואט עם מירי מסיקה "האור יזרח גם בנפרד", ואחד משיריו המוקדמים של בשן, "ירושלים", שזכה לתגובות אוהדות במיוחד בהופעותיו. את האלבום הפיקו מוזיקלית עדי גולדשטיין ואודי שמחון, וייעץ מוזיקלית אורי זך. לאחר צאת האלבום יצאו כסינגלים גם השירים "נפרד" ו"האור יזרח גם בנפרד".
בשנת 2009 יצא אלבומו השני של הראל סקעת, "דמויות", ובו נכללו השירים "מובן לי עכשיו" ו"אלף" שכתב והלחין בשן, וכן "עוד יאיר עלי" שכתב יחד עם סקעת ועם בני בשן. לאלבומה של מירי מסיקה "חדשות טובות", שיצא בשנת 2010, כתב והלחין את השיר "לרגע נדמה". לאלבומה הבא, "מלך", כתב והלחין את השיר "הדרכים החדשות".
בשנת 2011 כתב והלחין לנתן סלור את השיר "עד לעננים", שיצא באלבומו של סלור "לא זוכר את אתמול".
בשנת 2013 זכה במלגה לאמנים צעירים של אמ"י.
התפלגות פרמי-דיראק

התפלגות פרמי-דיראק (או סטטיסטיקת פרמי-דיראק) היא פונקציית התפלגות סטטיסטית בעזרתה ניתן לתאר תכונות של חלקיקים פרמיונים זהים חסרי אינטראקציה. ההתפלגות קרויה על שם הפיזיקאים אנריקו פרמי ופול דיראק.

פיתוח

את התפלגות פרמי-דיראק ניתן לקבל בקלות על ידי שימוש בצבר הגרנד קנוני. במסגרת צבר זה, ההסתברות למציאת מערכת במצב i עם  חלקיקים ואנרגיה כוללת  נתונה על ידי , כאשר  היא פונקציית החלוקה הגרנד-קנונית.
ניקח כמערכת רמת אנרגיה (חד-חלקיקית) מסוימת . אם אין אינטראקציה בין החלקיקים  כאשר  הוא מספר החלקיקים הנמצאים ברמה זו. אם מדובר בפרמיונים, בגלל עקרון האיסור של פאולי ייתכן רק . פונקציית החלוקה במקרה זה תהיה . מכאן ניתן לקבל את מספר החלקיקים הממוצע על ידי שימוש ב, או על ידי  כאשר .
טירת דינס בראן

היסטוריה

באתר בו ניצבות כיום הריסות הטירה, נבנה תחילה מבצר גבעה בסביבות 600 לפנה"ס. המצודה כללה סוללת אדמה שבראשה נבנו חומות עץ, בנוסף נחפר חפיר בדופן הדרומית של המבצר, היכן שהמדרון פחות תלול. בין כותלי החומות הוקמו מספר בתים ומבני עץ, השם דינאס ככל הנראה שימש גם את תושבי המקום הקדומים. 
ישנן עדויות לכך שהאתר שימש כמבצר מעץ אשר שירת מלכים שונים בממלכת פוויס בהם; אליסד' אפ גווילוג במאה ה-8 ומאוחר יותר מאדוג אפ גריפיד' מיילור שהיה המלך הראשון של פוויס פאדוג (הצפונית). ייתכן שדינס בראן אף שימשה כמושב כסאו של המלך (אשר מלך בין 1197-1236), ככל הנראה בתקופה זו הטירה נבנתה מעץ וישנם עדויות לכך שהיא הושמדה בשריפה.
בשנות ה-60 של המאה ה-13, ככל הנראה לקראת 1270, הוקמה טירת האבן במקום על ידי מלך ממלכת פוויס פאדוג גריפיד' השני, בנו של מאדוג. בתקופה זו גריפיד' השני היה בעל ברית של ל'ואלין אפ גריפיד' ("מלך ויילס") שמלך בממלכת גוויניד'. תפקידו של גריפיד' השני בתקופה זו היה לשמש אזור חיץ הניצב בין אנגליה וממלכות צפון ויילס, ככל הנראה מתוך תפיסה זו שוקמו ביצורי הטירה והיא נבנתה מאבן. עם זאת, מספר שנים לאחר מכן ב-1276, צבא אנגלי-ולשי של המלך אדוארד הראשון פלש לוויילס וכבש את הטירה יחד עם ממלכת פוויס פאדוג. לאחר הכיבוש הושאר חיל מצב אנגלי בטירה עד ששנה מאוחר יותר נחתם הסכם שלום בין אנגליה לוויילס, הסכם שהחזיק מעמד רק עד הכיבוש של ויילס בשנת 1282.
ככל הנראה חיל המצב הוולשי העלה את הטירה באש לפני כיבושה בשנת 1276, אך היא המשיכה להתקיים מספר שנים לאחר מכן. לא ברור לגמרי מתי נהרסה הטירה והפסיקה להיות בשימוש כל שהוא, ככל הנראה עם הכיבוש הסופי של ויילס ב-1282 הטירה הושמדה והוצאה מפעילות. לאחר שנה זו בכל מקרה אין עדויות לשימוש צבאי או פוליטי בטירה.

תיאור

הטירה נבנתה בצורה מלבנית והתפרסה על שטח של בסביבות 90 על 40 מטרים, כאשר סביבה נחפר חפיר אשר הקיף את חומותיה. חלק מהחפיר שניתן לראות היום מיוחס למצודת תקופת הברזל העתיקה יותר, אך זה הורחב בבניית הטירה החדשה וכיום חלק מהחפיר אשר נחצב באבן (בעומק של כ-6 מטרים) השתמר באופן ברור.
בצד המזרחי של המתחם נבנה מגדל העוז של הטירה, אשר הריסותיו קיימות גם כיום. הכניסה לחומות הטירה הייתה על ידי בית שער שנבנה בפינה הצפון-מזרחית של המתחם, שער זה הוא פחות אופייני לבנייה הוולשית והורכב משני צריחים בעיצוב אופייני יותר לטירות אנגליות של התקופה. בחומה החיצונית הדרומית ישנן הריסות של צריח בצורת האות 'D' (חצי עיגול). סך הכל הטירה הייתה חזקה ובמיקום אסטרטגי טוב, אך הגודל הקטן שלה ביחס לטירות אחרות בתקופה הפך אותה יותר למבנה של יוקרה וסמל שלטון עם חשיבות צבאית פחותה.

הטירה כיום

כיום הריסות דינס בראן הן יעד תיירותי בעל ערך רב באזור, הן שוכנות מעל לעיירה ל'אנגול'ן שגם היא בעלת ערך תיירותי רב. במהלך שנות ה-50 פעלה אף חנות בין ההריסות אשר שירתה את המטיילים, כאשר האספקה הייתה מגיעה כל בוקר על גבי חמור במעלה הגבעה, אך זו הפסיקה במהלך השנים לפעול. ממעלה הגבעה מטיילים יכולים לתצפת לאורך עמק הדי, 'רכס הפנורמה' מצפון-מזרח, אזור העיירה ל'אנגול'ן מתחת ואף אמת פונטקיסילטה הנמצאת כ-5 קילומטרים ממזרח במורד העמק.
אחוזת בית (הוצאה לאור)

אחוזת בית היא הוצאת ספרים שהוקמה בשנת 2004 על ידי העורכת שרי גוטמן. ההוצאה עוסקת בסוגות שונות, בהן ספרות מקור, ספרות מתורגמת ושירה, וכן ספרי עיון והגות ואף ספרי מתכונים.
בסוף שנת 2003 פרשה שרי גוטמן מתפקידה כעורכת הראשית של הוצאת "כנרת-זמורה-ביתן" והקימה את ההוצאה. בשנת 2009 הצטרפה אליה דנה אולמרט. בשנת 2010 הודיעה ההוצאה כי תשתף פעולה עם הוצאת ידיעות אחרונות בענייני שיווק ולוגיסטיקה. 
בין הסופרים שפירסמו את ספריהם בהוצאה זו נכללים אהרן מגד, דבורה עומר, אמנון דנקנר, איל חלפון, גיל הראבן, שמעון אדף, אנה איסאקובה, סיון בסקין ודורי מנור. 
ההוצאה פרסמה תרגומים לספרים של צ'ארלס דיקנס, לואיג'י פירנדלו, ז'ול ורן, מרינה צבטייבה, מריו ורגס יוסה, יואכים פסט, ג'ון סטיינבק, מרג'אן סטראפי, ויקאס סווארופ, ריצ'רד ייטס, מירנדה ג'ולי, סבסטיאן בארי, מרטין איימיס, כריסטיאן קראכט, גרהם סימסיון, פרנסואז סאגאן וסרגיי דובלטוב. 
בשנת 2011 יצאו לאור שלושת הספרים הראשונים בסדרה "לקרוא את" בעריכת אריאל הירשפלד, המנתחת את כתיבתם הייחודית של סופרים עבריים. שלושת הספרים הראשונים בסדרה עוסקים בש"י עגנון, אורלי קסטל-בלום ודן צלקה. 
לצד הספרים, הוציאה "אחוזת בית" בשנים 2014-2005 את כתב העת הספרותי "הו!".
Nadeo

היסטוריה מקוצרת

החברה נוסדה בשנת 2000 בצרפת על ידי פלורנט קסטלרנק (צר'), מפתח משחקים חובב עם רקע ביצירת אפקטים מיוחדים לתעשיית הקולנוע.
הסדרה הראשונה שהסטודיו פיתח היא של שיט תחרותי ושיט מפרשיות מטעם איגוד השיט הבינלאומי, בשם "Virtual Skipper".
לאחר מכן, בשנת 2003 יצא המשחק הראשון בסדרת TrackMania, שהוכתרה כהצלחה בשל אופי המשחק הארקיידי אך המאתגר.
בחודש אוקטובר 2009 החברה נקנתה במלואה על ידי חברת ההפצה יוביסופט.
החברה פיתחה גם את ManiaPlanet, כפלטפורמה להפצה דיגיטלית של כל משחקי החברה. בשנת 2013 יצא משחק הספין-אוף ShootMania.
מרלון סנטוס

פלומיננסה

מרלון גדל במחלקת הנוער של פלומיננסה. ב-22 במאי 2014 ערך מרלון את הופעת הבכורה שלו בליגת העל הברזילאית, כשנכנס כמחליף בדקה ה-58 בניצחון 5-2 על סאו פאולו במסגרת המחזור השישי בליגה.

ההשאלה לברצלונה ב'

לקראת עונת 2016/2017 הושאל מרלון לברצלונה מליגת העל הספרדית והחל לשחק בברצלונה ב', קבוצת המילואים שלה, מהליגה הספרדית השלישית. ב-23 בנובמבר 2016 ערך מרלון את הופעת הבכורה שלו בקבוצה הראשונה של המועדון, כשהחליף את ג'רארד פיקה בדקה ה-72 בניצחון 2-0 על סלטיק במסגרת המחזור החמישי בשלב הבתים של ליגת האלופות לעונת 2016/2017.
מרלון סייע לברצלונה ב' לסיים במקום הראשון בביתה וכך להבטיח את השתתפותה בפלייאוף המקוצר להעפלה לליגה השנייה. ב-14 במאי 2017, בשל העדרותם של ג'רארד פיקה וחאבייר מסצ'ראנו, פתח מרלון בהרכב הקבוצה הבוגרת במשחקה נגד לאס פאלמס וכך ערך את הופעת הבכורה שלו בליגה הספרדית.

ברצלונה

ב-14 ביוני 2017 מימשה ברצלונה את הזכות ומרלון חתם על חוזה לשלוש עונות.

ההשאלה לניס

ב-29 באוגוסט 2017 הושאל מרלון לניס למשך שנתיים עם אופציית רכישה בתום התקופה.
פונטה קאנה

פונטה קאנה היא חלק מהרובע פונטה קאנה-בוארו-ורון-מקאו שבתחום העיר איגוויי בפרובינציית La Altagracia, הפרובינציה העשירה ביותר ברפובליקה הדומיניקנית. האזור עתיר בחופים, בתי מלון בסגנון הכל-כלול ובאתרי נופש וספא שצופים על הים הקריבי ועל האוקיינוס האטלנטי והוא נחשב למקום בילוי פופולרי מאז שנות ה-70.

גאוגרפיה ואקלים

באזור פונטה קאנה חיה אוכלוסייה של כ-100,000 איש בקצב גידול טבעי של 6% לשנה. בצפון, נמצאים החופים והכפר Cabeza de Toro והחופים Bávaro ו- El Cortecito. העיר הקרובה ביותר היא איגוויי שקיימת כבר 500 שנה. העיר מרוחקת 45 קילומטרים מפונטה קאנה ונמצאת במרחק של כשעה נסיעה ממנה. יזמים אירופאים, בעיקר רשתות בתי מלון מספרד, הם הבעלים של כמעט כל אתרי הנופש בפונטה קאנה (48 מתוך 50). 
קו החוף של האזור משתרע לאורך 100 קילומטרים ומנשבות בו רוחות בינוניות. מי האוקיינוס הם בדרך כלל רדודים וכוללים גם בריכות טבעיות שבהם אפשר לרחוץ ללא חשש. מצפון לדרום, החופים העיקריים הם: Uvero Alto, Macao, Arena Gorda, Bávaro, El Cortecito Las Corales ו-Cabeza de Toro וכולם מצפון ללשון היבשה. מדרום לה נמצאים החופים הבאים: Cabo Engaño ו-Punta Cana Juanillo. 
בוארו (Bávaro) הוא האזור שמתחיל ב-Cabeza de Toro ומסתיים בחוף Macao. בהמשך למלונות בחוף המזרחי, בווארו נחשב למרכז של שירותים ויש בו מרכזי קניות, מסעדות מזון מהיר, בתי מרקחת, מסעדות גורמה, בנקים, מרפאות, בתי מלאכה, סופרמרקטים ובתי ספר. העיר העיקרית באזור היא ורון, שנמצאת לאורך הכביש שיוצא ממערב ושעולה כיום בשטחה של Higüey. העיר נחשבת לעיר שבה ההתפתחות העירונית היא ספונטנית ודלה ומשמשת כיום כבסיס העירוני לעובדי המלונות ובני משפחותיהם. בעיר זו נמצאת תחנת דלק ותחנה נוספת קיימת רק ב-Bávaro. אלו הן שתיים מתוך ארבע תחנות הדלק של פונטה קאנה. קיימת תחנת דלק באיגוויי במרחק של 48 ק"מ מערבה בצומת Fruisa שנפתחה באפריל 2010 ומנוהלת על ידי חברת טקסקו. תחנה נוספת נמצאת במרחק 3 ק"מ דרומה מחוף מקאו קרוב לשדה התעופה על הכביש הראשי והיא מנוהלת על ידי חברת של (Shell).

אקלים

האקלים בפונטה קאנה הוא טרופי-לח-יבש (סוואנה) כפי שהוגדר לפי שיטת קפן. מזג האוויר יציב כל השנה והטמפרטורה הממוצעת היא 30°C. העונה החמה והלחה נמשכת ממאי עד אוקטובר ובמהלכה הטמפרטורות במהלך היום מגיעות ל 35°C. מנובמבר עד מרץ הטמפרטורות בערב נעות סביב 20°C . גשמים מעטים יורדים באזור, בעיקר בשל תוואי הקרקע השטוח שהוא שילוב של סוואנה והרים.

פעילויות ונקודות ציון

האזור מציע פעילויות מגוונות ופעילויות ספורט ימי שונות כמו סירות מרוץ, אומגות, שיט בקטמרנים, דיג, ספא, יאכטות פרטיות, שחייה עם דולפינים, צלילה ושנירקול, שחייה עם כרישים וחתולי ים, צפייה בלווייתנים וכן ביקור בשונית האלמוגים ובאיים קטנים כמו Catalina ו- Saona. 
עיר הבירה סנטו דומינגו והפארק הלאומי Los Haitises בסמנה נמצאים במרחק קצר. הבזיליקה הקתולית שנבנתה ב-1962 ושתוכננה על ידי 2 ארכיטקטים צרפתיים נמצאת באיגוויי הקרובה שהיא בירת האזור כבר 500 שנה. 
ישנם מספר אתרי נופש שנבנים במקום כגון: Puntacana Resort ו-Club, Cap Canaone, Majestic Elegance וכן Motel 6 .

באוויר

שדה התעופה הבינלאומי של פונטה קאנה  הוא אחד מנמלי התעופה העמוסים ביותר בקריביים. בשנת 2014 עברו בו 5.9 מיליון נוסעים. השדה נבנה על ידי Grupo Puntacana בשנת 1984 במטרה לקדם את התיירות באזור והוא שדה התעופה הפרטי הראשון בחצי הכדור המערבי.

תחבורה ציבורית

אוטובוסים קיימים כמעט בכל מרכז העיר ופועלים עד השעה 22:00.
מרדכי לייפר (אשדוד)

ביוגרפיה

נולד לרבי אברהם אבא לייפר ולרחל בת רבי איתמר מנדבורנה. למד בישיבת גרודנא באשדוד ובישיבת טשיבין בירושלים. נשוי לאביבה מרים בתו של הרב יצחק אייזיק ליבס אב"ד אגודת הרבנים בניו יורק ומחבר שו"ת "בית אבי". בה'תש"ן הוכתר לאדמו"ר, כממלא מקום אביו. בהנהגתו של רבי מרדכי התבססה החסידות באשדוד, וקיימים בה מוסדות רבים. הוקמה "קריית פיטסבורג" בעיר, למגורי החסידים. 
רבי מרדכי כאביו מלחין ניגונים, וחלקם יצאו לאור בסדרת התקליטים "ניגוני חסידי פיטסבורג". כמה מניגוניו התפרסמו ביותר, בין השאר הניגון "וידע כל פעול" לראש השנה, והניגון "יה רבון" לשבת.
בשנת ה'תשס"ד יצא לאור ספר מתורתו "פתגמי אורייתא".
פיליפ דגן

קריירת מועדונים

דגן התחיל את הקריירה שלו במחלקת הנוער של פ.צ. בזל, בשנת 2001 עלה לקבוצה הבוגרת ובאותה עונה זכה עם הקבוצה בדאבל. בעונת 2002/2003 הושאל לאראו ביחד עם אחיו דוד על מנת לצבור דקות משחק. לאחר שחזר מההשאלה הוא זכה עם בזל ב-2 אליפויות נוספות. 
בקיץ 2005 חתם בבורוסיה דורטמונד מהבונדסליגה. בשנתיים הראשונות שלו בדורטמונד דגן היה שחקן מוביל במערך של המועדון אך בעונת 2007/2008 הוא שיחק רק ב-10 משחקי ליגה. ב-3 ביולי 2008 דגן חתם על חוזה לארבע שנים בליברפול בהעברה חופשית. ב-12 ביולי 2008 הוא ערך את הופעת הבכורה שלו במשחק ידידות בניצחון 0–1 נגד טרנמיר רוברס. הוא ערך את הופעת הבכורה שלו במסגרת תחרותית במסגרת הסיבוב השלישי של גביע הליגה האנגלי נגד קרו אלכסנדרה. במהלך המשחק הוא שבר שתיים מצלעותיו ונקב את ריאתו בהתנגשות עם סמי הופייה ונעדר לחודשיים מהמגרשים. ב-12 בנובמבר 2008, חזר למגרשים בהפסד 2–4 נגד טוטנהאם הוטספר במסגרת גביע הליגה, ובמשחק זה נפצע כאשר שבר את כף רגלו. בינואר 2009 שבר את כף רגלו השנייה בתיקו 2-2 נגד קבוצת המילואים של מנצ'סטר יונייטד. ב-9 במאי 2009, חזר לסגל הקבוצה אחרי 4 חודשים בניצחון 0–3 נגד וסטהאם יונייטד אמנם הוא לא שותף. ב-12 בספטמבר 2009 ערך דגן את הופעת הבכורה שלו בליגה בניצחון 0–4 נגד ברנלי. 
ב-21 ביולי 2010, שוחרר מליברפול וב -8 באוגוסט 2010 הושאל לשטוטגרט עד לסיום העונה, בה שיחק רק 5 משחקים. ב-31 באוגוסט 2011 שוחרר מליברפול. זמן קצר לאחר מכן, דגן ביקש להתאמן עם פ.צ. בזל על מנת לשמור על כושר. ב-20 בנובמבר 2011 חתם רשמית במועדון. הוא ערך את הופעת הבכורה שלו בגביע השווייצרי נגד פ.צ. ויל, במשחק זה אף כבש את שער הבכורה שלו בקדנציה השנייה שלו במועדון. ב-3 בדצמבר 2011 ערך את הופעת הבכורה שלו בליגה בניצחון 0–1 נגד לוצרן. בסיום עונת 2011/2012 זכה עם המועדון בדאבל. בעונת 2012/2013 זכה דגן עם המועדון באליפות והגיע עם בזל לגמר הגביע בו הפסידה בזל בפנדלים לגראסהופרס ציריך, ואף הגיע עם בזל לחצי גמר הליגה האירופית בו הודחה על ידי צ'לסי. בעונת 2013/2014 זכה באליפות השישית עם הקבוצה.

קריירה בינלאומית

בצעירותו דגן שיחק בכל הנבחרות הצעירות של שווייץ. ב-26 במרץ 2005 ערך את הופעת הבכורה שלו בתיקו 0-0 נגד צרפת. דגן היה עם הנבחרת במונדיאל 2006 בו הגיע עם הנבחרת לשמינית הגמר. למרות שבעונת 2007/2008 רוב הזמן היה פצוע הוא נכלל בסגל הנבחרת לקראת יורו 2008.